贈郵文秀才
作者：姚勉
朝代：宋

paragraphs: 風行水上真文章，不羽不脛遊四方。
妙語綴入牙頰香，意有佳客揚其芳。
美君金璧不願將，多文爲富紛儲藏。
牙籤玉軸緗縹囊，書船貫月飛虹光。
鼎肉試取一臠嘗，珠璣璀璨錦繡張。
疾指快讀下五行，虎鳳蔚躍蛟龍翔。
尚欲效學雞林商，遍索偉製豐行裝。
哲匠謹勿麾門牆，當遣紙價貴洛陽。